मुनरोद्वारा किर्तीमानी तेस्रो टि२० शतक प्रहार
न्युजिल्याण्डका कोलिन मुनरो अन्तर्राष्ट्रिय टि२० क्रिकेटमा तीन शतक प्रहार गर्ने पहिलो खेलाडी बनेका छन् । बुधबार वेस्ट इन्डिजविरुद्ध जारी तेस्रो टि२० मा उनले १ सय ४ रनको आक्रामक पारी खेलाडी तेस्रो शतक बनाए ।
माउन्ट मौनगनुइ — न्युजिल्याण्डका कोलिन मुनरो अन्तर्राष्ट्रिय टि२० क्रिकेटमा तीन शतक प्रहार गर्ने पहिलो खेलाडी बनेका छन् । बुधबार वेस्ट इन्डिजविरुद्ध जारी तेस्रो टि२० मा उनले १ सय ४ रनको आक्रामक पारी खेलाडी तेस्रो शतक बनाए ।पहिलो ब्याटिङ गरेको न्युजिल्याण्डले उनकै पारीको मदतले २ सय ४३ रनको विशाल योगफल खडा गरेको थियो । मुनरोले यसअघि भारत र बंगलादेशविरुद्ध पनि शतक प्रहार गरेका थिए । ५३ बल खेलेका मुनरोले आउट हुनुअघि १० छक्का र ३ चौका प्रहार गरे । इनिङ्सको पहिलो बलमै जेरोम टेलरलाई चौका प्रहार गरेका मुनरोले डेब्यु गरिरहेका रायद एम्रितको सुरुआती दुई बल छक्का प्रहार गरेका थिए ।मुनरो इनिङ्सको अन्तिम ओभरमा क्रेग ब्रेथवेटको बलमा आउट भएका थिए । न्युजिल्याण्डका लागि अर्का ओपनर मार्टिन गुप्तिलले ६३ रनको योगदान दिए ।विशाल योगफल पछ्याएको वेस्ट इन्डिजले १ सय २४ रनमात्र जोड्दा न्युजिल्याण्ड १ सय १९ रनले विजयी भयो । वेस्ट इन्डिजका लागि आन्द्रे फ्लेचारले सर्वाधिक ४६ रनको योगदान दिए । न्युजिल्याण्डका टिम साउथी र इश सोधीले २-२ विकेट लिए । 